Ministru kabineta noteikumu projekta „Noteikumi par prasībām vienkāršo, ierakstīto un apdrošināto pasta sūtījumu izsniegšanai” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts ir izstrādāts, lai aizstātu Ministru kabineta 2013.gada 13.augusta noteikumus Nr.537 “Noteikumi par prasībām ierakstīto un apdrošināto pasta sūtījumu izsniegšanai” (turpmāk – Noteikumi Nr.537). Saskaņā ar grozījumiem Pasta likuma 13.1 panta otrajā daļā, Noteikumi Nr.537 jāpapildina ar prasībām vienkāršo pasta sūtījumu izsniegšanai. Papildus pilnveidots regulējums, lai atvieglotu pasta sūtījumu saņemšanu gadījumos, ja uz pasta sūtījuma ir neprecīzi norādīti adresāta dati. Ievērojot, ka Pasta likumā mainījies deleģējums, grozījumu apjoms pārsniedz pusi no noteikumu Nr.537 apjoma, atbilstoši Ministru kabineta 2009.gada 3.februāra noteikumu “Normatīvo aktu projektu sagatavošanas noteikumi” 140.punktam ir sagatavots jauns noteikumu projekts. Noteikumi stāsies spēkā nākamajā dienā pēc to izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pasta likuma 13.1 panta otrā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd prasības ierakstīto un apdrošināto pasta sūtījumu izsniegšanai nosaka Noteikumi Nr.537, kas izdoti saskaņā ar Pasta likuma 13.1 panta otro daļu.2018.gada 18.jūlijā spēkā stājās grozījumi Pasta likumā, tostarp grozot 13.1 panta otro daļu, nosakot deleģējumu Ministru kabinetam izstrādāt prasības attiecībā uz vienkāršo, ierakstīto un apdrošināto pasta sūtījumu izsniegšanu. Attiecīgi Noteikumi Nr.537 ir jāpapildina ar prasībām vienkāršo pasta sūtījumu izsniegšanai. Saskaņā ar Pasta likuma 13.1 panta pirmās daļas 1., 2. un 3.punktu vienkāršos pasta sūtījumus adresātam var piegādāt ievietojot tos adresāta pastkastītē, bet ierakstītos un apdrošinātos - izsniedzot pret parakstu adresātam norādītajā adresē vai izsniedzot adresātam pret parakstu pasta pakalpojumu sniegšanas vietā.Ir sastopami gadījumi, kad sūtītājs, kas vairumā gadījumu ir internetveikals, nosūtot pasta sūtījumu adresātam, noformē to kā vienkāršu pasta sūtījumu, kura izmēri neatbilst pastkastītes un tās atveres izmēram, tādējādi liedzot pastniekam to nogādāt adresātam pasta likumā noteiktajā kārtībā – ievietojot adresāta pastkastītē. Šādā gadījumā pasta komersantam ir jānoformē informatīvais paziņojums, lai adresāts varētu saņemt minēto sūtījumu pasta komersanta norādītajā pasta pakalpojumu sniegšanas vietā.Ievietojot vienkāršos pasta sūtījumus adresāta pastkastītē, netiek identificēts adresāts, bet tiek izmantota uz sūtījuma norādītā adrese, jo par sūtījuma piegādi nav nepieciešams saņemt parakstu. Savukārt, lai saņemtu vienkāršo pasta sūtījumu pasta pakalpojumu sniegšanas vietā, adresātam jāuzrāda personu apliecinošs dokuments, bet nav jāparakstās par pasta sūtījuma saņemšanu. Salīdzinot Sabiedrisko pakalpojumu regulēšanas komisijas (turpmāk - Regulators) publicētos pārskatus par pasta pakalpojumu lietotāju sūdzībām 2017. un 2018.gadā, ir secināms, ka ir palielinājies VAS “Latvijas Pasts” saņemto sūdzību skaits par adresāta datu precizēšanu vai pasta sūtījuma uzglabāšanu: attiecīgi 20 sūdzības 2017.gadā un 33 sūdzības 2018.gadā. Pārsvarā tajās tiek izteikta adresātu neapmierinātība ar VAS “Latvijas Pasts” rīcību gadījumos, kad piedāvā iespēju par maksu veikt adresāta datu precizēšanu, ja uz ierakstīta vai apdrošināta pasta sūtījuma tie norādīti nepilnīgi. Iemesli sūdzībām varētu būt dažādi, piemēram, pērkot preces internetā, adresāts pats kā savus datus norāda tikai vārdu vai saīsinājumu, kuru sūtītājs arī pārnes uz pasta sūtījuma adresi, vai kļūdās pats sūtītājs. Rezultātā šie dati nesakrīt ar datiem, kas norādīti adresāta personu apliecinošā dokumentā un šādos gadījumos pasta komersantam nav tiesību izsniegt pasta sūtījumu personai, kuru nevar identificēt kā adresātu. Saskaņā ar Ministru kabineta 2010.gada 27.aprīļa noteikumu Nr.392 “Noteikumi par kārtību, kādā adresāta un sūtītāja adrese norādāma uz pasta sūtījuma” 6.punktu adresē nedrīkst norādīt saīsinātus nosaukumus, savukārt šo noteikumu 18. un 21.punkts nosaka, ka uz pārrobežu pasta sūtījumiem adresāta adresi norāda precīzi, sūtītāja adresē norādot adresāta vārdu un uzvārdu. Arī nosūtot pasta sūtījumu izsniegšanai “pēc pieprasījuma”, saskaņā ar šo noteikumu 17. un 22.punktu, sūtītāja adresē jānorāda adresāta vārds un uzvārds.Saskaņā ar Pasaules Pasta konvencijas, kura ir apstiprināta ar likumu “Par 2016.gada Pasaules pasta konvenciju”, 5.pantu pasta sūtījums ir sūtītāja īpašums tikmēr, kamēr tas nav piegādāts likumīgajam īpašniekam. Pasta sūtījuma sūtītājs var mainīt vai labot adresāta adresi un/vai adresāta vārdu (juridiskas personas nosaukumu), vai uzvārdu, vārdu vai tēvvārdu (ja tādu lieto). Saskaņā ar Pasaules Pasta konvencijas reglamenta 01-001.panta 4.punktu angļu valodā lietotais termins “name” kontekstā uz sūtītāja un adresāta norādīšanu ietver vārdu, uzvārdu un tēvvārdu (ja tādu lieto). Saskaņā ar Pasta likuma 50.panta pirmo daļu un 51.panta pirmo daļu sūtītājam ir pienākums ievērot adreses norādīšanas prasības, un nepieciešamības gadījumā sūtītājam ir tiesības precizēt adresāta datus. Gadījumā, ja uz pārrobežu pasta sūtījuma ir neprecīzi norādīti adresāta dati, lai saņemtu pasta sūtījumu, adresātam būtu jāsazinās ar sūtītāju un jālūdz, lai sūtītājs vēršas pie nosūtītājvalsts pasta operatora un precizē adresāta datus. Lai atvieglotu adresātiem iespēju saņemt pasta sūtījumu gadījumos, ja uz pasta sūtījuma norādīta nepilnīga informācija par adresātu - norādīts tikai vārds, vārda daļa vai tikai uzvārds, vai saīsinājums, noteikumu projekts nosaka gadījumus, kādos adresāts var saņemt pasta sūtījumu bez adresāta personas datu precizēšanas procedūrām, kā arī noteikts pienākums pasta komersantam jau informatīvajā paziņojumā par pasta sūtījuma saņemšanu informēt adresātu par neprecīzi norādītiem datiem un rīcību pasta sūtījuma saņemšanai.Saskaņā ar Pasaules Pasta konvencijas reglamenta 19-104.panta 1., 2.punktu un 4.1.apakšpunktu, kā arī 19-210.panta 1., 2.punktu un 4.1.apakšpunktu pasta operators var iekasēt maksu par adresāta datu precizēšanu, bet ne augstāku pār 1.31 SDR ([Special Drawing Rights], speciālās aizņēmuma tiesības). Ievērojot, ka SDR valūtas kurss ir mainīgs, noteikumu projekts nosaka maksu, kas ir ekvivalenta 1.31 SDR atbilstoši aktuālajam SDR valūtas kursam.Ievērojot, ka noteikumu projekta grozījumu apjoms pārsniedz pusi no Noteikumu Nr.537 apjoma, atbilstoši Ministru kabineta 2009.gada 3.februāra noteikumu “Normatīvo aktu projektu sagatavošanas noteikumi” 140.punktam ir sagatavots jauns noteikumu projekts. Vienlaicīgi par spēku zaudējošiem tiks atzīti Noteikumi Nr.537. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikas privātās personas, pasta komersanti:- 2019.gada 18.aprīlī Sabiedrisko pakalpojumu regulēšanas komisijā ir reģistrēti 74 pasta komersanti;- konkrētu privātpersonu mērķgrupu, kuru skars jaunais regulējums, grūti izdalīt, jo vienkāršo, ierakstīto (tostarp, valsts institūciju sūtīto) un apdrošināto sūtījumu saņemšana var būt aktuāla ikvienam valsts iedzīvotājam. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām tiesiskais regulējums neradīs ietekmi uz administratīvo slogu, jo nemaina pienākumus. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē www.sam.gov.lv/satmin/content/?cat=553 2019.gada 6.martā. |
| 3. | Sabiedrības līdzdalības rezultāti | Saņemti VAS “Latvijas Pasts” priekšlikumi, kas ir iestrādāti noteikumu projektā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Satiksmes ministrs T.Linkaits

Vīza: valsts sekretāra p.i. Dž.Innusa